દરમિયાન ગામના જાગૃત નાગરિક નરેન્દ્રકુમાર ઠાકોરે વૃક્ષ છેદનની ઘટનાને ગંભીર ગણી કલોલ મામલતદારને લેખિતમાં ફરિયાદ કરી હતી. તેના આધારે સ્થળ તપાસ બાદ મામલતદાર વી.આર પટેલ દ્વારા સને. ૧૯૫૧ના સૌરાષ્ટ્ર વૃક્ષ છેદન અધિક્રમાંક ૧૭ની કલમ-૩ અન્વયે કલોલ તાલુકા વિકાસ અધિકારી (ટીડીઓ), ધેધુ ગામના તલાટી કમ મંત્રી અને ગામના સરપંચને નોટિસ ફટકારી છે. તેમાં જણાવાયુ છે કે ધેધુ ગામતળ વાળી જમીનમાં મંજૂરી લીધા વગર વૃક્ષો કાપી નાંખવામાં આવ્યા છે અને વૃક્ષનું લાકડુ સગેવગે કરવાનું ગેરકાયદે કૃત્ય કરવામાં આવ્યુ છે. જેથી કાયદાનો ભંગ થયો છે. તેમણે કાયદાને અનુલક્ષી ટીડીઓ, તલાટી અને સરપંચને દોષિત ઠેરવી ઝાડ દીઠ એક હજાર રૂપિયાનો દંડ શા માટે વસૂલ ના કરવો.? તે માટે તા-૧૨મી નવેમ્બરના રોજ મામલતદાર કચેરીમાં પુરાવા સાથે હાજર રહેવા આદેશ કરાયો છે.